Datasets:

Svngoku

/

kikongo-bible-asr

like 1

Ebuna Yozue tindaka bo, mpi bo kwendaka tii na kisika yina bo fwete bumbana bo bumbanaka na kati-kati ya Betele mpi Ai, na westi ya Ai, mpi Yozue lalaka na mpimpa yina kisika mosi ti bantu yina ya nkaka.

Ntangu Yozue telamaka na suka-suka mpi vukisaka basoda, na nima yandi ti bankuluntu ya Izraele nataka bo na Ai.

Bantu yonso ya bitumba yina vandaka ti yandi kwendaka mpi pusanaka na ntwala ya mbanza. Bo salaka camp na nordi ya Ai, mpi muwanda vandaka na kati na bo mpi Ai.

Na ntangu yina, yandi bakaka bantu mpi tulaka bo sambu bo bumbana na kati-kati ya Betele mpi Ai, na westi ya mbanza.

Bo tulaka basoda mingi na nordi ya mbanza mpi basoda yina ke kengilaka na nima na westi ya mbanza, ebuna na mpimpa yina Yozue kwendaka na kati-kati ya muwanda.

Ntangu ntotila ya Ai monaka diambu yai, yandi mpi bantu ya mbanza telamaka nswalu na suka-suka sambu na kunwanisa Izraele na kisika mosi yina ke talana ti ntoto ya zelo na zelo. Kansi yandi zabaka ve nde bantu ya nkaka bumbanaka na nima ya mbanza sambu na kunwanisa yandi.

Ntangu bantu ya Ai kwisaka kunwanisa bo, Yozue mpi Izraele ya mvimba tinaka na nzila na ndambu ya ntoto-makanga.

Ebuna bo bingaka bantu yonso yina vandaka na mbanza sambu bo kwisa kulanda bo mpi ntangu bo landaka Yozue, bo bendaka bo ntama ti mbanza.

Ata bakala mosi ve bikalaka na Ai mpi na Betele, yina basikaka ve sambu na kulanda Izraele. Bo bikaka mbanza pululu mpi bo landaka Izraele.

Ebuna Yehowa tubilaka Yozue nde: Tandula dikonga yina kele na diboko na nge na ndambu ya Ai, sambu mono ta pesa yo na maboko na nge. Yo yina Yozue tandulaka dikonga yina vandaka na diboko na yandi na ndambu ya mbanza yina.

Ntangu yandi tandulaka diboko na yandi, bantu yina bumbanaka basikaka nswalu na kisika yina bo vandaka mpi bo kwendaka ntinu na mbanza mpi bo botulaka yo. Na mbala mosi bo tulaka yo tiya.

Ntangu bantu ya Ai balukaka, bo monaka midinga ya tiya ke basika na mbanza mpi ke tombuka na zulu, bo vandaka ve na kikesa ya kutina na konso ndambu yina. Ebuna bantu yina vandaka kutina na ndambu ya ntoto-makanga balukilaka bantu yina vandaka kulanda bo.

Ntangu Yozue mpi Izraele ya mvimba monaka nde bantu yina bumbanaka me botula mbanza mpi monaka midinga ya tiya ke basika na mbanza mpi ke tombuka, bo balukaka mpi bo fwaka bantu ya Ai.

Mpi bantu ya nkaka ya Izraele basikaka na mbanza sambu na kukutana ti bo, ebuna bo kangaka bantu ya Ai na mutambu na kati-kati, ndambu ya bantu ya Izraele vandaka na simu yai mpi ndambu ya nkaka na simu yina, mpi bo fwaka bantu ya Ai tii kuna ata muntu mosi ve bikalaka na luzingu to tinaka.

Kansi, bo kangaka ntotila ya Ai ya moyo mpi bo nataka yandi na ntwala ya Yozue.

Ntangu Izraele manisaka kufwa bantu yonso yina vandaka kuzinga na Ai na nseke, na ntoto-makanga kisika bo landaka bo, mpi bo fwaka bantu yonso ya nsuka na mbele ya bitumba, Izraele ya mvimba vutukaka na Ai mpi fwaka yo na mbele ya bitumba.

Bantu yonso yina fwaka na kilumbu yina, yantika na bakala tii na nkento, vandaka 000, bantu yonso ya Ai.

Yozue vutulaka ve diboko yina yandi tandudilaka dikonga tii kuna yandi fwaka bantu yonso ya Ai.

Kansi, Izraele bakaka bitwisi mpi bima ya bo botulaka na mbanza yina sambu na bo mosi, na kuwakana ti bantuma yina Yehowa pesaka Yozue.

Ebuna Yozue yokaka Ai tiya mpi kumisaka yo mwa-ngumba ya mayumbu, mutindu yo me bikalaka tii bubu yai.

Yandi kangaka ntotila ya Ai nsinga na nkingu mpi tulaka yandi na zulu ya nti tii na nkokila, mpi ntangu ntangu zolaka kudinda, Yozue tubaka nde bo kulumusa mvumbi na yandi na nti. Ebuna bo tulaka yo pene-pene ya kielo ya mbanza mpi bo tulaka kita ya nene ya matadi na zulu na yandi mpi yo kele kuna tii bubu yai.

Na ntangu yina Yozue tungaka mesa-kimenga sambu na Yehowa Nzambi ya Izraele na Ngumba ya Ebale,

kaka mutindu Moize nsadi ya Yehowa songaka bantu ya Izraele mpi mutindu bo sonikaka na mukanda ya Nsiku ya Moize nde: Mesa-kimenga ya matadi ya mvimba, yina kisadilu ya kibende me lutaka ve na zulu na yo. Bo pesaka Yehowa makabu ya kuyoka mpi bimenga ya kinduku na zulu na yo.

Pana, yandi sonikaka na zulu ya matadi yina Nsiku ya Moize sonikaka na ntwala ya bantu ya Izraele.

Ebuna Izraele ya mvimba, bankuluntu na bo, bakapita na bo, mpi bazuzi na bo telamaka na bandambu zole ya Sanduku na ntwala ya banganga-nzambi yina kele Balevi, bayina ke nataka sanduku ya kuwakana ya Yehowa. Banzenza mpi bankwa-nsi vandaka pana. Ndambu na bo telamaka na ntwala ya Ngumba Gerizimi mpi ndambu ya nkaka na ntwala ya Ngumba ya Ebale (kaka mutindu Moize nsadi ya Yehowa tubaka ntama), sambu na kusakumuna bantu ya Izraele.

Na nima, yandi tangaka bangogo yonso ya Nsiku na ndinga ya ngolo, balusakumunu mpi kusinga, na kutadila mambu yonso yina bo me sonikaka na mukanda ya Nsiku.

Na mambu yonso yina Moize tubaka, kuvandaka ve ata ti diambu mosi yina Yozue tangaka ve na ndinga ya ngolo na ntwala ya dibundu ya mvimba ya Izraele, tanga mpi bankento, bana, mpi banzenza yina vandaka kuzinga na kati na bo.

Ntangu bantotila yonso yina vandaka na ndambu ya westi ya Yordani waka mambu yina salamaka, bantu yina vandaka na ntoto ya bangumba, na Shefela, na lweka yonso ya Nzadi-Mungwa ya Nene, mpi na ntwala ya Libani—bantu ya Heti, bantu ya Amore, bantu ya Kanana, bantu ya Perizi, bantu ya Hivi, mpi bantu ya Yebusi—

bo vukanaka sambu na kunwanisa Yozue mpi Izraele.

Bantu ya Gibeoni mpi waka mambu yina Yozue salaka Yeriko mpi Ai.

Yo yina, bo salaka mambu na mayele mpi bo tulaka madia na basaki ya kubeba na zulu ya bampunda na bo, mpi mabungu ya vinu ya mpusu ya mbisi ya kubeba yina vandaka ya kupasuka-pasuka mpi ya kutunga-tunga

bo vandaka mpi ti basandale ya kufwa-fwa mpi ya bo me tunga-tunga na makulu na bo, mpi bo lwataka bilele ya kufwa-fwa. Mampa yonso ya bo bakaka vandaka ya kuyuma mpi ya kuzengana-zengana.

Ebuna bo kwendaka na Yozue, na camp ya Gilgale, mpi bo tubilaka yandi ti bantu ya Izraele nde: Beto me katuka na insi mosi ya ntama. Pardo, beno sala kuwakana ti beto.

Kansi bantu ya Izraele tubilaka bantu ya Hivi nde: Mbala ya nkaka beno ke zingaka pene-pene na beto. Ebuna, inki mutindu beto lenda sala kuwakana ti beno?

Bo vutudilaka Yozue nde: Beto kele bansadi na nge.

Ebuna Yozue tubilaka bo nde: Beno kele banani, mpi beno me katuka na wapi?

Bo tubilaka yandi nde: Bansadi na nge me katuka na insi mosi ya ntama kibeni mpi me kwisa sambu na zina ya Yehowa Nzambi na nge, sambu beto waka nsangu ya lukumu na yandi mpi ya mambu yonso yina yandi salaka na Ezipte

mpi nsangu ya mambu yonso yina yandi salaka bantotila zole ya bantu ya Amore yina vandaka na simu yina ya nkaka ya Yordani, Sihoni ntotila ya Eshboni mpi Ogi ntotila ya Bashani, yina vandaka na Ashtaroti.

Yo yina, bankuluntu na beto mpi bantu yonso ya ke zingaka na insi na beto songaka beto nde, ‘Beno baka madia sambu na nzietelo mpi beno kwenda kukutana ti bo. Beno songa bo nde: Beto ta vanda bansadi na beno pardo, beno sala kuwakana ti beto.’

Mampa yai ya beto bakaka sambu na kudia vandaka tiya kilumbu yina beto bikisaka banzo na beto sambu na kukwisa awa na beno. Ntangu yai, beno lenda mona nde yo me yuma mpi yo me zengana-zengana.

Mpi mabungu yai ya vinu ya mpusu ya mbisi vandaka ya mpa ntangu beto fulusaka yo, kansi ntangu yai yo me pasuka-pasuka. Bilele na beto ti basandale na beto me fwa-fwa sambu nzietelo vandaka nda mingi.

Yo yina, bantu ya Izraele bakaka ndambu ya bima na bo, kansi bo yulaka ve Yehowa.

Ebuna Yozue wakanaka ti bo mpi salaka kuwakana ti bo sambu na kubika bo na luzingu, mpi yai mambu yina bamfumu ya bantu ya Izraele diaka ndefi sambu na bo.

Na nsuka ya bilumbu tatu, na nima ya kusala kuwakana ti bo, bo waka nde bantu yina vandaka kuzinga pene-pene ti bo, na nziunga na bo.

Ebuna bantu ya Izraele simbaka nzila mpi kumaka na bambanza na bo na kilumbu ya tatu bambanza na bo vandaka Gibeoni, Kefira, Beeroti, mpi Kiriati-yearimi.

Kansi bantu ya Izraele nwanisaka bo ve, sambu bamfumu ya bantu ya Izraele diaka ndefi sambu na bo na zina ya Yehowa Nzambi ya Izraele. Ebuna bantu yonso ya Izraele yantikaka kubokutila bamfumu.

Bamfumu yonso tubilaka kimvuka ya mvimba ya bantu nde: Sambu beto diaka ndefi sambu na bo na zina ya Yehowa Nzambi ya Izraele, beto kele ve na nswa ya kusala bo mbi.

Mambu ya beto ta sala yo yai: Beto ta bika bo na luzingu, sambu Nzambi kuwila beto ve makasi sambu na ndefi yina beto diaka sambu na bo.

Mpi bamfumu yikaka nde: Beto ke bika bo na luzingu, kansi bika nde bo kuma bantu ya ke lokutaka bankuni mpi ya ke bakaka masa sambu na kimvuka ya mvimba ya bantu. Yai mambu yina bamfumu silaka bo.

Ntangu yai Yozue bingaka bo mpi tubilaka bo nde: Sambu na nki beno kusaka beto mpi beno tubaka nde: ‘Beto me katuka ntama kibeni,’ kisi ve beno ke zingaka kaka awa pene-pene na beto?

Yantika ntangu yai beno kele bantu ya bo me singa, beno ta vandaka ntangu yonso bampika mpi beno ta lokutaka bankuni mpi ta bakaka masa sambu na nzo ya Nzambi na mono.

Bo vutudilaka Yozue nde: Beto salaka yo sambu bo songaka bansadi na nge pwelele nde Yehowa Nzambi na nge songaka nsadi na yandi Moize na kupesa beno ntoto yai yonso mpi na kumanisa bantu na yo yonso na ntwala na beno. Ebuna beto waka boma sambu na luzingu na beto sambu na beno, mpi yo yina beto salaka diambu yai.

Ntangu yai, beto kele na maboko na nge. Sala beto mambu yina nge me mona nde yo me fwana mpi yo kele mbote.

Yai mambu ya yandi sadilaka bo yandi gulusaka bo na maboko ya bantu ya Izraele, mpi bo fwaka bo ve.

Kansi na kilumbu yina, Yozue kumisaka bo bantu ya ke lokutaka bankuni mpi ya ke bakaka masa sambu na bantu ya Izraele mpi sambu na mesa-kimenga ya Yehowa na kisika yina yandi ta sola, mpi bo me bikalaka mutindu yina tii bubu yai.